Na temelju članaka 8. i 13. Zakona o načelima lokalne samouprave u Federaciji Bosne i Hercegovine („Službene novine Federacije Bosne i Hercegovine“, broj 49/06 i 51/09), članka 2. Zakona o osnovama sigurnosti prometa na cestama u Bosni i Hercegovini („ Službeni glasnik BiH“, broj 6/06, 75/06, 44/07, 84/09, 48/10, 18/13,8/17, 89/17 i 9/18), člankom 14. Zakona o komunalnim djelatnostima HHŽ/K (Narodne novine HNŽ/K, broj 4/04 i 4/16), u svezi sa člankom 29. Odluke o komunalnom redu Grada Mostara („Službeni glasnik Grada Mostara“ broj 6/05 i 6/08), članka 19. stavak (2) Odluke o sigurnosti cestovnog prometa na području Grada Mostara („Službeni glasnik Grada Mostara“, broj 15/06) i članka 28. Statuta Grada Mostara („Gradski službeni glasnik Grada Mostara“, broj 4/04 i „Službeni glasnik Grada Mostara“, broj 8/09 i 15/10), Gradsko vijeće Grada Mostara, na \_\_\_\_ sjednici održanoj dana \_\_\_\_\_ 2021.godine, donosi

**ODLUKU**

**o organizaciji i načinu naplate**

**parkiranja na javnim parkiralištima**

**I. OSNOVNE ODREDBE**

**Članak 1.**

Ovom Odlukom utvrđuje se organizacija i način naplate parkiranja, nadzor nad parkiranjem vozila na javnim parkiralištima s naplatom i rezerviranje prostora za parkiranje na području Grada Mostara.

**Članak 2.**

(1) Javnim parkiralištem smatra se javna prometna površina namijenjena isključivo za zaustavljanje i parkiranje motornih vozila.

(2) Parkiranje vozila podrazumijeva prekid kretanja vozila u trajanju dužem od pet minuta, osim prekida koji se vrši po prometnim znakovima i pravilima.

**Članak 3.**

(1) Tehničke i organizacijske poslove, naplatu, nadzor nad parkiranjem vozila, održavanje i čišćenje, te druge poslove na javnim parkiralištima s naplatom obavlja JP „Mostar Parking“ d.o.o. iz Mostara ( u daljnjem tekstu: Organizator parkiranja).

(2) Odnosi između Grada Mostara i Organizatora parkiranja reguliraju se ugovorom.

**Članak 4.**

(1) Javno parkiralište s naplatom može biti stalno ili privremeno, ulično ili izvanulično.

(2) Stalna javna parkirališta s naplatom su parkirališta na kojima se parkiranje naplaćuje tijekom cijele kalendarske godine.

(3) Privremena javna parkirališta s naplatom su parkirališta na kojima se parkiranje naplaćuje tijekom privremene regulacije prometa, određenih manifestacija i slično.

(4) Ulična javna parkirališta s naplatom su parkirališta posebno označena horizontalnom i vertikalnom signalizacijom na kolniku i nogostupu u skladu s propisima o sigurnosti prometa te tehničkom dokumentacijom.

(5) Izvanulična javna parkirališta s naplatom su parkirališta koja se nalazi izvan kolnika, a označena su vertikalnom i, gdje je to moguće, horizontalnom signalizacijom u skladu s ovom odlukom.

(6) Izvanulična javna parkirališta s naplatom mogu biti otvorenog ili zatvorenog tipa.

(7) Otvorena javna parkirališta su ona parkirališta koja zbog prometne situacije nije moguće fizički zatvoriti preprekama.

(8) Zatvorena javna parkirališta su ona parkirališta koja se u cilju kontrole ulaza i izlaza vozila mogu fizički zatvoriti, a da se ne remete normalni tokovi prometa.

**Članak 5.**

(1) Javna parkirališta moraju biti označena prometnom signalizacijom u skladu s propisima o sigurnosti prometa.

(2) Javna parkirališta s naplatom moraju imati na vidnom mjestu istaknuto obavještenje koje sadrži: oznaku zone, dopuštenog trajanja parkiranja, vremena naplate parkiranja, visinu naknada za parkiranje i kategorije motornih vozila koja se mogu parkirati na tom parkiralištu.

**Članak 6.**

(1) Javna parkirališta s naplatom svrstavaju se u parkirališne zone.

(2) Javna parkirališta mogu biti bez vremenskog ograničenja, vremenski ograničena i rezervirani prostor za parkiranje.

**II. OPĆI UVJETI UGOVORA O KORIŠTENJU JAVNIH PARKIRALIŠTA S NAPLATOM**

**Članak 7.**

Parkiranjem vozila na javnom parkiralištu s naplatom, vozač odnosno vlasnik vozila, sklapa s Organizatorom parkiranja ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte) prihvaćajući opće uvjete ugovora o korištenju javnih parkirališta s naplatom propisanih ovom odlukom.

**Članak 8.**

Ugovorom iz članka 7.ove Odluke isključuje se čuvanje vozila te odgovornost za oštećenje ili krađu vozila.

**Članak 9.**

(1) Za korištenje javnih parkirališta iz ove Odluke korisniku parkirališta omogućeno je, pored ugovaranja dnevne karte, u pogledu vremenskog ograničenja i cijena koristiti povoljnije parkirališne karte (satne karte, povlaštene karte, karte za rezervirani prostor za parkiranje).

(2) Parkirališna karta je isprava kojom korisnik javnih parkirališta dokazuje da je platio odgovarajuću naknadu prema zoni parkiranja te da se na parkiralištu zadržava u okviru propisanog vremena.

(3) Izgled i sadržaj parkirališne karte za korištenje javnih parkirališta s naplatom određuje Organizator parkiranja.

**Članak 10.**

(1) Za korištenje javnih parkirališta s naplatom koristi se dnevna parkirališna karta.

(2) Dnevna parkirališna karta ( u daljnjem tekstu: dnevna karta) vrijedi za parkirališnu zonu i u zonama nižim od te na svim javnim parkiralištima i za vremensko razdoblje za koje je izdana.

(3) Dnevna karta vrijedi od trenutka izdavanja do istog vremena u prvom slijedećem danu u kojem se naplaćuje parkiranje.

(4) Za parkiranje vozila invalida na mjestima koja su obilježena za tu namjenu se ne naplaćuje naknada za parkiranje vozila ako je vozilo prilagođeno da njime upravlja osoba čiji su ekstremiteti, bitni za upravljanje oštećeni, sukladno članku 29. Zakona o osnovama sigurnosti prometa na putevima u BiH („Službeni glasnik BiH“, broj 6/06, 75/06, 44/07, 84/09, 48/10, 18/13, 8/17, 89/17 i 9/18) i vozilo je obilježeno posebnim međunarodnim znakom invalida sukladno odredbama Pravilnika o obilježavanju vozila kojima upravlja osoba s oštećenim ekstremitetima ili kojim se prevozi osoba s invaliditetom 100% („Službeni glasnik BiH“, broj 54/17).

(5) Vozila hitne medicinske pomoći, policije i vatrogasna vozila kada u tijeku intervencije koriste javno parkiralište ne plaćaju naknadu za parkiranje.

**Članak 11.**

(1) Naplata dnevne karte obavlja se naplatom naloga za plaćanje dnevne karte preko žiro računa Organizatora parkiranja ili naplatom dnevne karte na blagajni Organizatora parkiranja.

(2) Naplata dnevne karte putem naloga za plaćanje dnevne karte podrazumijeva preuzimanje tiskane dnevne karte neposredno na parkiralištu i plaćanje dnevne karte uplatom na žiro račun Organizatora parkiranja.

(3) Naplata dnevne karte na blagajni Organizatora parkiranja podrazumijeva naplatu dnevne karte na blagajni Organizatora parkiranja, a koja je prethodno preuzeta na parkiralištu.

**Članak 12.**

(1) Nadzor nad parkiranjem vozila na javnim parkiralištima obavljaju ovlaštene osobe Organizatora parkiranja, koji moraju biti jednoobrazno odjeveni, imati identifikacijske legitimacije na kojima je ispisan naziv Organizatora parkiranja, serijski broj, ime i prezime i fotografija uposlenika-radnika koji vrši kontrolu i naplatu parkiranja.

(2) Ovlaštene osobe koriste se odgovarajućom tehničkom opremom koja omogućuje evidentiranje mjesta i vremena parkiranja, marke, tipa i registarske oznake vozila te ispisivanje dnevne karte i naloga za plaćanje dnevne karte, a sve u skladu s odredbama općih uvjeta ugovora o korištenju javnih parkirališta s naplatom propisanih ovom odlukom.

(3) Dnevnu kartu i nalog za plaćanje dnevne karte izdaje osoba ovlaštena za nadzor nad parkiranjem. Osoba ovlaštena za nadzor nad parkiranjem dnevnu kartu i nalog za plaćanje dnevne karte pričvršćuje ispod brisača vjetrobranskog stakla vozila.

(4) Dostavljanje dnevne karte i naloga za plaćanje dnevne karte na način iz stavka (3) ovog članka smatra se urednim i kasnije oštećenje ili uništenje istih ne utječe na valjanost dostavljanja te ne odgađa plaćanje dnevne karte.

(5) Osoba ovlaštena za nadzor nad parkiranjem dužna je na prednje vjetrobransko staklo ili drugo vidno mjesto staviti i obavijest da će se protiv korisnika koji čini povredu odredbi uvjeta korištenja javnog parkirališta propisanih ovom Odlukom pokrenuti prekršajni postupak s uputom što vozač treba učiniti.

**Članak 13.**

(1) Korisnik javnog parkirališta s naplatom koji koristi javno parkiralište prema ugovoru o parkiranju uz korištenje dnevne karte dužan je platiti unaprijed ili u roku od 10 minuta od dolaska korisnika na javno parkirališno mjesto,

(2) Ako dokaz o uplati dnevne karte korisnik uredno dostavi Organizatoru u istom radnom danu kada je izdana dnevna karta parkiranja, u tom slučaju Organizator parkiranja korisniku može poništiti obavijest o pokretanju prekršajnog postupka.

**Članak 14.**

(1) Ako korisnik javnog parkirališta s naplatom ne plati dnevnu kartu u roku iz članka 13. ove Odluke, dužan je, osim iznosa dnevne karte platiti i stvarne troškove te zakonsku zateznu kamatu, te će o navedenom u nalogu biti upozoren.

(2) Ako korisnik javnog parkirališta s naplatom ne plati u danim rokovima dnevnu kartu, Organizator parkiranja pokrenut će protiv korisnika i prekršajni postupak.

**Članak 15.**

Korisnikom javnog parkirališta s naplatom koji podliježe plaćanju dnevne karte smatra se vlasnik vozila koji je evidentiran u odgovarajućim evidencijama Agencije za identifikacione dokumente, evidenciju i razmjenu podataka B i H (IDDEEA), prema registracijskoj oznaci vozila, a za vozila koja nisu evidentirana vlasnik vozila utvrđuje se na drugi način.

**Članak 16.**

(1) Organizator parkiranja može blokirati vozilo napravom za blokiranje kotača („kandže“) i to:

- Vozilo koje koristi javno parkiralište s naplatom u suprotnosti sa člankom 13. i člankom 23. ove Odluke,

(2) Pri onemogućavanju vozila u daljnjem kretanju posebnim napravama Organizator parkiranja dužan je na prednje vjetrobransko staklo ili drugo vidno mjesto staviti upozorenje da je vozilo blokirano s uputom što vozač mora učiniti.

(3) Vozač vozila iz stavka 1.ovog članka dužan je Organizatoru parkiranja podmiriti sva dugovanja po izdanim dnevnim kartama, te troškovima blokiranja i deblokiranja vozila.

(4) Naplata dugovanja obavlja se ručno, naplatom dugovanja preko žiro računa Organizatora parkiranja ili naplatom dugovanja na blagajni Organizatora parkiranja.

(5) Vozilo će biti deblokirano odmah nakon dostavljenog dokaza o uplati ukupnog dugovanja ili do kraja radnog vremena istog dana kada je vozilo blokirano. U slučaju da se radi o vozilu inozemnih registarskih oznaka uposlenik Organizatora parkiranja će pozvati ovlaštenu službenu osobu PU Mostar radi utvrđivanja identiteta vozača i poduzimanja daljnjih potrebnih mjera i radnji.

(6) Organizator parkiranja ne odgovara za eventualna oštećenja na vozilu nastala u slučaju nasilne deblokade ili premještanja vozila.

(7) U slučaju nasilne deblokade vozila i uništavanja ili otuđenja naprave za blokiranje vozila, Organizator parkiranja pokrenut će postupak za namirenje nastale štete.

(8) Naknada za blokiranje i deblokiranje osobnog vozila, minibus, kamp vozila (max. do 9 sjedećih mjesta) iznosi 50 KM, a za teretno vozilo, autobus, priključno vozilo i radni stroj iznosi 150 KM.

(9) Štetu na vozilu nastalu prilikom blokiranja i deblokiranja vozila pogrešnim postupanjem uposlenika Organizatora parkiranja snosi Organizator parkiranja.

(10) Detaljnije odredbe u postupku blokiranja i deblokiranja će se regulirati posebnim aktom Organizatora parkiranja.

**Članak 17.**

(1) Organizator parkiranja može obavljati premještanje vozila na drugu odgovarajuću lokaciju i to:

* ukoliko je vozilo blokirano napravom za blokiranje kotača („kandže“) i korisnik ne izvrši uplatu u predviđenom roku izdane dnevne parking karte i ne izvrši uplatu svih nastalih troškova za blokiranje i deblokiranje vozila,
* vozilo kada korisnik javnog parkirališta s naplatom koristi javno parkiralište s naplatom u suprotnosti sa člankom 13. i člankom 23. ove Odluke,
* parkira vozilo na rezerviranom parkirnom mjestu bez valjanog odobrenja,
* nepropisno zaustavljenih ili parkiranih vozila na temelju naloga PU Mostar sukladno članku 75. Zakonom o osnovama sigurnosti prometa na putevima u BiH, a temeljem Ugovora između Organizatora parkiranja i MUP HNŽ/K.

(2) Postupak premještanja vozila smatra se završenim kada je motorno vozilo spušteno na platformu specijalnog vozila „pauk“.

(3) Prije početka premještanja vozila, ovlaštena osoba Organizatora parkiranja dužna je fotografirati vozilo i napraviti Zapisnik o stanju vozila, posebno o uočenim oštećenjima na vozilu, a po mogućnosti napraviti i video zapis motornog vozila koje se premješta

(4) Troškove premještanja vozila na drugo mjesto i naknadu smještaja tog vozila snosi vlasnik vozila, odnosno osoba koja upravlja vozilom.

(5) Štetu na vozilu nastalu uslijed premještanja vozila ili za vrijeme čuvanja vozila na deponiji snosi Organizator parkiranja.

(6) Premještanje vozila na deponijski parking i ležarina do 24 sata iznosi 120,00 KM, a dnevno čuvanje vozila na deponijskom parkingu iznosi 24,00 KM.

(7) Detaljnije odredbe o uvjetima, načinu premještanja, čuvanju i vraćanju nepropisno parkiranog vozila regulirati će se posebnim aktom Organizatora parkiranja.

**Članak 18.**

(1) Pravo na povlaštene uvjete parkiranja u pogledu vremenskog ograničenja trajanja parkiranja i cijene parkiranja na području zona u kojima se naplaćuje parkiranje imaju: osobe (stanari) koji

imaju prebivalište ili boravište na području Grada Mostara, pravne osobe koje su vlasnici ili korisnici poslovnog prostora u zoni, te zaposlenici tih pravnih osoba.

(2) Za korištenje javnih parkirališta s naplatom po povlaštenim uvjetima koristi se povlaštena parkirališna karta.

(3) Povlaštena parkirališna karta (u daljnjem tekstu: povlaštena karta) vrijedi za određeno područje u parkirališnoj zoni i za zone niže od te, te vremensko razdoblje za koje je izdana.

(4) Korisniku javnog parkirališta s naplatom omogućuje se korištenje javnog parkirališta s naplatom po povoljnijim uvjetima u pogledu cijene-izdavanje mjesečne i godišnje povlaštene karte i to za fizičke i pravne osobe. Izdavanje mjesečne, godišnje povlaštene parking karte ne obvezuje Organizatora da za iste osigura kontinuirano slobodno parking mjesto.

(5) Mjesečna i godišnja povlaštena parking karta treba biti vidno istaknuta na prednjem vjetrobranskom staklu motornog vozila, kao što je opisano u članku 20. stavak 2. ove Odluke.

**Članak 19.**

(1) Pravo na povlaštenu kartu ima fizičko osoba (stanar) koja:

* ima prebivalište ili boravište na području Grada Mostara, što dokazuje osobnom iskaznicom i uvjerenjem Odsjeka za administraciju i podršku PU Mostar ne starijim od šest mjeseci o adresi stanovanja;
* ima vozilo registrirano na svoje ime, što dokazuje valjanom prometnom dozvolom i adresom iste.

(2) Pravo na povlaštenu kartu ima pravna osoba koja:

* je vlasnik ili korisnik poslovnog prostora na području na kojem se naplaćuje parkiranje, što dokazuje izvatkom iz zemljišnih knjiga o vlasništvu poslovnog prostora, ugovora o zakupu/najmu ili kupoprodajnim ugovorom,
* ima vozilo registrirano na ime pravne osobe, što dokazuje valjanom prometnom dozvolom.

(3) Pravo na povlaštenu kartu u I.,II. i III. zoni ima fizička osoba-zaposlenik, koji ima prebivalište na području Grada Mostara, što dokazuje osobnom iskaznicom i uvjerenjem Odsjeka za administraciju i podršku PU Mostar, ne starijim od šest mjeseci o adresi stanovanja i koji:

* je zaposlen kod pravne osobe koja je vlasnik ili korisnik poslovnog prostora u zoni naplate parkiranja, što dokazuje potvrdom od poslodavca ne starijom od šest mjeseci;
* ima vozilo registrirano na svoje ime, što dokazuje valjanom prometnom dozvolom.

(4) Pravo na povlaštenu kartu u III. zoni ima fizička osoba-zaposlenik, koji nema prebivalište na području Grada Mostara:

* je zaposlen kod pravne osobe koja je vlasnik ili korisnik poslovnog prostora u zoni naplate parkiranja, što dokazuje potvrdom od poslodavca ne starijom od šest mjeseci;
* ima vozilo registrirano na svoje ime, što dokazuje valjanom prometnom dozvolom.

(5) Područja u parkirališnim zonama za koje se izdaju povlaštene karte, detaljne uvjete za izdavanje povlaštenih karata i način dokazivanja o ispunjavanju uvjeta propisuje Organizator parkiranja posebnim aktom.

(6) Naplata povlaštene karte obavlja se naplatom preko žiro računa Organizatora parkiranja ili kupnjom povlaštene karte na blagajni Organizatora parkiranja.

(7) Ako korisnik povlaštene karte za vrijeme njenog važenja promijeni vozilo za koje je karta izdana, Organizator parkiranja zamijenit će parkirališnu kartu, na korisnikov zahtjev, novom parkirališnom kartom.

(8) Povlaštena karta vrijedi dok fizička, odnosno pravna osoba ispunjava uvjete iz stavaka (1), (2), (3) i (4) ovog članka.

(9) Osobama iz stavaka (1), (2), (3) i (4) može se izdati povlaštena karta ako su podmirili sve svoje obveze prema Organizatoru parkiranja do dana njezina izdavanja.

**Članak 20.**

(1) Korisnik javnog parkirališta s naplatom ostvaruje pravo korištenja javnog parkirališta s naplatom po povlaštenim uvjetima samo ako ima valjanu povlaštenu kartu.

(2) Valjana povlaštena karta je ona parkirališna karta iz koje je vidljivo (pravilno istaknuta karta s unutarnje strane prednjeg vjetrobranskog stakla vozila, na način da bude vidljiv serijski broj, te da iz nje ovlaštena osoba za naplatu parkiranja može utvrditi podatke da vrijedi):

1. za vozilo za koje je izdana, tj. za registracijsku oznaku parkiranog vozila.
2. za vremensko razdoblje u kojem se koristi javno parkirališno mjesto s naplatom,
3. za područje u parkirališnoj zoni ili nižoj od te u kojoj se koristi javno parkirališno mjesto s naplatom.

(3) Korisnik parkiranja čija povlaštena karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 7. ove Odluke.

(4) Ugovorom iz ovog članka ove Odluke isključuje se čuvanje vozila te odgovornost za oštećenje ili krađu vozila.

**Članak 21.**

(1) Korisniku javnog parkirališta s naplatom omogućuje se korištenje javnog parkirališta s naplatom u kraćem vremenskom trajanju parkiranja po povoljnijim uvjetima u pogledu cijene, te primjene vremenski ograničenog trajanja parkiranja.

(2) Za korištenje javnih parkirališta s naplatom po povoljnijim uvjetima koristi se jednosatna ili višesatna parkirališna karta (u daljnjem tekstu: satna karta) uz primjenu vremenski ograničenog trajanja parkiranja.

(3) Satna karta vrijedi za parkirališnu zonu i zone niže od te, za vremensko razdoblje za koju je izdana.

(4) Korisnik parkiranja čija satna karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 7.ove Odluke.

(5) Ugovorom iz ovog članka ove Odluke isključuje se čuvanje vozila te odgovornost za oštećenje ili krađu vozila.

**Članak 22.**

(1) Naplata satne karte može se obavljati ručno i automatski neposredno na parkiralištu te naplatom putem mobilnih telefona, mobilne aplikacije, web aplikacije, bankovnom karticom, na kiosku ili u elektronskoj formi kada se za to steknu uvjeti.

(2) Ručna naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu od osobe koju ovlasti Organizator parkiranja.

(3) Automatska naplata satne karte podrazumijeva istodobnu kupnju i preuzimanje tiskane parkirališne karte neposredno na parkiralištu putem parkirališnog automata, te korisnik količinom ubačenog novca u automat određuje dužinu plaćenog parkiranja.

(4) Korisnik otvorenog javnog parkirališta unaprijed plaća naknadu za planirano vrijeme parkiranja.

(5) Korisnik kod zatvorenog javnog parkirališta plaća naknadu prilikom napuštanja javnog parkirališta prema podacima s ulaznog listića (kartice). Korisniku bez ulaznog listića (kartice) biće obračunato vrijeme od početka radnog vremena javnog parkirališta. Za izgubljeni ili oštećeni listić (karticu) Organizator obračunava i troškove izrade kartice u iznosu od 10,00 KM.

(6) Naplata satne karte putem mobilnih telefona podrazumijeva kupnju parkirališne karte elektroničkim putem. Za plaćeno parkiranje koje je prihvaćeno i evidentirano u informacijskom sustavu Organizatora parkiranja ne izdaje se tiskana parkirališna karta već korisnim zaprima SMS potvrdu o plaćenoj parkirališnoj karti.

(7) Korisnik parkiranja čija parkirališna karta nije valjana ili nije valjano istaknuta, korištenje javnog parkirališta s naplatom ugovara s Organizatorom parkiranja sukladno odredbama članka 7. ove Odluke.

**Članak 23.**

(1) Korisnik javnog parkirališta s naplatom koji koristi javno parkiralište s naplatom uz korištenje satne karte i vremenskog ograničenja trajanja parkiranja dužan je, u vremenskom roku od deset minuta od dolaska korisnika na javno parkirališno mjesto s naplatom, istaknuti valjanu satnu kartu s unutarnje strane prednjeg vjetrobranskog stakla vozila, na način da bude vidljiv serijski broj, te da iz nje ovlaštena osoba za naplatu parkiranja može utvrditi podatke (godina, dan, sat i minut početka parkiranja) ili zaprimiti SMS- potvrdu za plaćeno parkiranje.

(2) Valjana satna karta je ona parkirališna karta iz koje je vidljivo da je plaćena:

a) za vremensko razdoblje u kojem se koristi javno parkirališno mjesto s naplatom,

b) za parkirališnu zonu u kojoj se koristi javno parkirališno mjesto s naplatom i

c) u okviru vremenskog ograničenja trajanja parkiranja.

(3) Korisnik parkiranja koji ne postupi sukladno odredbama iz stavka (1) ovog članka ili čija satna karta nije valjana, korištenje javnog parkirališta s naplatom ugovara s Organizatorom parkiranja sukladno odredbama članka 7.ove odluke.

**Članak 24.**

Korisnik javnog parkirališta čini povredu odredbi uvjeta korištenja javnog parkirališta propisanih ovom Odlukom koja povlači novčanu kaznu ako:

1. Ne plati parkirališnu kartu u vremenskom roku od deset minuta od dolaska korisnika na javno parkirališno mjesto,
2. Ne istakne kupljenu valjanu parking kartu s unutarnje strane prednjeg vjetrobranskog stakla u roku od deset minuta od dolaska na javno parkiralište, ili nepravilno istakne ili istakne neodgovarajuću parking kartu i time dovede u zabludu ovlaštene osobe (kontrolore),
3. Prekorači dopušteno vrijeme parkiranja,
4. Ne koristi parkirališno mjesto sukladno obilježenim horizontalnim i vertikalnim oznakama na javnom parkiralištu ili uputama ovlaštene osobe Organizatora parkiranja,
5. Parkira vozilo na rezerviranom parkirnom mjestu bez valjanog odobrenja,
6. Vrši blokiranje, odnosno bilo kakve izmjene ili oštećenja parkirnog mjesta na javnom parkiralištu, blokiranje ili oštećenje opreme, uređaja, rampi i automata za naplatu parkiranja (lijepljenje plakata, bojenje, pisanje po aparatima i opremi, ubacivanje neodgovarajućih kovanica ili drugih predmeta u aparate i vršenje bilo kakvih radnji kojim se vrši oštećenje ili otuđenje opreme Organizatora na javnom parkiralištu).

**III. REZERVIRANJE PROSTORA ZA PARKIRANJE**

**Članak 25.**

(1) Rezerviranje prostora za parkiranje na ulici odobrava Odjel za gospodarstvo, komunalne i inspekcijske poslove, sukladno članku 24. Odluke o sigurnosti cestovnog prometa na području Grada Mostara.

(2) Odobrenje iz stavka (1) izdaje se na zahtjev Organizatora parkiranja i to na godinu dana.

(3) Rezerviranje prostora za parkiranje van ulice na parkiralištima zatvorenog tipa izdaje se na zahtjev korisnika i odobrava ga, sukladno mogućnostima, Organizator parkiranja i to najmanje na mjesec dana.

(4) Odobrenje za rezervirano parkirališno mjesto na ulici može se produžiti na zahtjev korisnika ili Organizatora a za rezervirane prostore van ulice na zahtjev korisnika.

(5) Ugovorom iz ovog članka ove Odluke isključuje se čuvanje vozila te odgovornost za oštećenje ili krađu vozila.

**Članak 26.**

Odobrenje za rezervaciju prostora za parkiralište mogu dobiti:

* državna tijela i pravne osobe BiH, FBiH, HNŽ/K, tijela Grada Mostara i ako njihovi prostori nemaju dvorište ili neki drugi parkirališni prostor ili ako se u neposrednoj blizini ne nalazi javna garaža;
* veleposlanstva i konzulati;
* hoteli;
* građani i pravne osobe.

**Članak 27.**

(1) Broj odobrenih rezerviranih parking mjesta na ulici u jednoj parking zoni može biti do 10% od ukupnog broja parking mjesta u toj parking zoni.

(2) Veleposlanstvima i konzulatima može se bez plaćanja naknade odobriti jedno rezervirano parking mjesto ili više parking mjesta na bazi reciprociteta na temelju informacije Ministarstva vanjskih poslova BiH, dok se ostala parking mjesta mogu rezervirati uz propisanu naknadu.

(3) Grad Mostar može odobriti jedno rezervirano parking mjesto bez naknade državnim institucijama, institucijama županijske/kantonalne vlade, institucijama/službama Grada i vjerskim institucijama.

**Članak 28.**

(1) Za rezervirani prostor za parkiranje plaća se naknada.

(2) Visina naknade iz stavka (1) utvrđuje se prema korisnicima i prema zoni u kojoj se nalazi rezervirani prostor za parkiranje.

(3) Naplatu i nadzor nad rezerviranim prostorom za parkiranje provodi Organizator parkiranja.

**Članak 29.**

(1) Na temelju odobrenja za rezervirani prostor za parkiranje sklapa se ugovor o zakupu.

(2) Ugovorom o zakupu prostora za parkiranje, koji sklapaju korisnik i Organizator parkiranja, uređuju se odnosi između ugovornih strana, sukladno uvjetima iz ove Odluke i općim propisima o zakupu.

**Članak 30.**

(1) Rezervirani prostor za parkiranje mora biti posebno označen propisanom prometnom signalizacijom.

(2) U slučaju neovlaštenog zaustavljanja i parkiranja na rezerviranom prostoru za parkiranje iz stavka (1) primjenjuju se odredbe Odluke o sigurnosti cestovnog prometa na području grada Mostara („Službeni glasnik Grada Mostara“, broj 15/06) i ove Odluke.

**IV. KAZNENE ODREDBE**

**Članak 31.**

(1) Novčanom kaznom u iznosu od 50,00 KM do 500,00 KM kaznit će se osoba koja postupi suprotno odredbi članka 24. točke 1, 2, 3, 4. i 5.

(2) ) Novčanom kaznom u iznosu od 200,00 KM do 500,00 KM kaznit će se vozač ili vlasnik motornog vozila za neplaćanje novčane naknade iz članka 16. i 17.

(3) Novčanom kaznom u iznosu od 100,00 KM do 500,00 KM kaznit će se osoba koja učini neku od zabranjenih radnji iz članka 24. točka 6.

**Članak 32**.

(1) Prekršajni nalog za plaćanje novčane kazne izdaje osoba ovlaštena za nadzor nad parkiranjem, te ga osobno uručuje ili pričvršćuje ispod brisača vjetrobranskog stakla vozila ili ga dostavlja putem pošte na kućnu adresu korisnika.

(2) Dostavljanje prekršajnog naloga za plaćanje novčane kazne na način iz prethodnog stavka ove točke smatra se urednim, pa naknadno oštećenje ili uništenje naloga ne utječe na valjanost dostavljanja, te ne odgađa plaćanje novčane kazne.

(3) Korisnik javnog parkirališta dužan je postupiti po primljenom prekršajnom nalogu i platit novčanu kaznu u roku od 8 (osam) dana na način naznačen u prekršajnom nalogu.

(4) Ako korisnik javnog parkirališta ne postupi u roku po prekršajnom nalogu izdanom u skladu sa stavkom 3. ovoga članka i ove Odluke, odnosno ako u naznačenom roku ne prihvati odgovornost ili ne zatraži sudsko odlučivanje smatrat će se da je okrivljenik prihvatio odgovornost propuštanjem i prekršajni nalog postaje konačan i izvršan, a dodatna taksa u iznosu od 20.00 KM bit će dodana sumi kojoj duguje, sukladno članku 58. stavak 2. Zakona o prekršajima Federacije Bosne i Hercegovine („Službene novine FBiH“, broj 63/14).

**Članak 33.**

Novčane kazne iz članaka 31. i 32. ove Odluke upisat će se u Registar novčanih kazni, sukladno članku 3. stavak (1) točka 1) alineja c) i članku 102. Zakona o prekršajima FBiH.

**Članak 34.**

Sredstva prikupljena izdavanjem prekršajnog naloga uplaćuju se direktno na račun Grada Mostara i isključivo su prihod Grada Mostara.

**Članak 35.**

1. Opremanje i obim uređenja javnih parkirališta na prijedlog poduzeća vrši se uz suglasnost gradonačelnika Grada Mostara iz sredstava ostvarenih pružanjem usluga javnih parkirališta, planiranih sredstava iz proračuna Grada i sredstava JP „Mostar Parking“ d.o.o. Mostar.
2. Financiranje izgradnje novih parkinga i garaža moguće je i putem: privatnog ulaganja, javno-privatnog partnerstva, sredstvima Grada ili zajedničkog ulaganja zainteresiranih strana.

**V. PRIJELAZNE I ZAVRŠNE ODREDBE**

**Članka 36.**

Javna parkirališta s naplatom, parkirališne zone, vrijeme naplate parkiranja, ograničenja trajanja vremena parkiranja, te cijene parkirališnih karata (dnevne, satne, povlaštene karte, rezervirani prostor za parkiranje) određuju se posebnom odlukom koju donosi Gradsko vijeće Grada Mostara.

**Članak 37.**

Ova Odluka stupa na snagu osmog dana od dana objave u „Službenom glasniku Grada Mostara“.

Broj: PREDSJEDNIK

Mostar: Salem Marić

**OBRAZLOŽENJE**

**PRAVNI TEMELJ**

- Člankom 8. Zakona o načelima lokalne samouprave u Federaciji Bosne i Hercegovine („Službene novine Federacije Bosne i Hercegovine“, broj 49/06) propisana je nadležnost jedinice lokalne samouprave, između ostalog, i za javna parkirališta, a člankom 13. istog zakona utvrđene su nadležnosti općinskog vijeća u općini, odnosno gradskog vijeća u gradu za donošenje propisa o porezima, pristojbama, naknadama i doprinosima, sukladno zakonu.

**-** Člankom 2. Zakona o osnovama sigurnosti prometa na cestama u Bosni i Hercegovini („Službeni glasnik BiH“, broj 6/06, 75/06, 44/07, 84/09, 48/10 i 18/13) propisana je nadležnost organa uprave u gradovima i općinama da osiguraju provođenje tog zakona i u okviru svoje nadležnosti donose propise i poduzimaju druge potrebne mjere za njegovo dosljedno provođenje.

- Člankom 14. Zakona o komunalnoj djelatnosti NHŽ/K (Narodne novine HNŽ/K , broj 4/04 i 4/16), Jedinice lokalne samouprave može subjektima iz čl.11. Zakona pored povjeravanja obavljanja komunalnih djelatnosti, dati na upravljanje i održavanje, komunalne objekte i uređaje individualne i zajedničke potrošnje. U cilju bližeg uređenja propisa u komunalnim djelatnostima, jedinica lokalne samouprave će donijeti odluke o komunalnim djelatnostima i mjerama za njihovo provođenje.

- Odluka o komunalnom redu Grada Mostara („Službeni glasnik Grada Mostara“ broj 6/05 i 6/08) člankom 29. ove Odluke propisano je da javna parkirališta moraju biti stalno održavana i da se o uređenju i održavanju javnih parkirališta brine pravna ili fizička osoba kojoj je Grad povjerio poslove naplate, uređenja i održavanja javnih parkirališta.

- Člankom 19. stavak (2) Odluke o sigurnosti cestovnog prometa na području Grada Mostara („Službeni glasnik Grada Mostara“ , broj 15/06, 3/16 i 4/18) propisano je da se organizacija, uvjeti i način parkiranja na prometnicama uređuju posebnom odlukom.

- Člankom 28. Statuta Grada Mostara („Gradski službenik glasnik Grada Mostara“ , broj 4/04 i „Službeni glasnik Grada Mostara“, broj 8/09 i 15/10), propisana je opća nadležnost Gradskog vijeća.

**RAZLOZI ZA DONOŠENJE**

Kontinuirani problem parkiranja u Gradu Mostaru nastao je zbog velikog nesrazmjera između potrebe za parkiranjem sve većeg broja vozila i raspoloživih parkirališnih kapaciteta.

Svakodnevna, očigledna i trajna pojava parkiranja znatno veća od prostorno mogućih kapaciteta u središnjem dijelu Grada Mostara pretpostavlja i traži mjere, načine i postupke za njeno sveobuhvatno rješavanje. Svi gradovi koji su se susreli s ovim problemom riješili su ga uvođenjem sustava reguliranog korištenja javnih parkirališta, na način da su regulirali parkiranje u središnjem dijelu grada donošenjem različitih mjera i postupaka kao što su zoniranje, politika cijene parkiranja, politika ograničavanja trajanja parkiranja i sl.

Ovom Odlukom definirane su javne prometne površine koje se smatraju javnim parkiralištem, određen Organizator parkiranja JP „MOSTAR PARKING“, utvrđeni opći uvjeti ugovora o korištenju javnih parkirališta s naplatom, uključujući i rješenje problema parkiranja stanara o ulicama u kojima se uvodi sistem naplate i kontrole parkiranja, te način i uvjeti rezerviranja prostora za parkiranje. Također, člankom 36. ove Odluke propisano je da se javna parkirališta s naplatom, parkirališne zone, vrijeme naplate parkiranja, ograničenja trajanja vremena parkiranja, te cijene parkirališnih karata ( dnevne, satne, povlaštene karte, rezervirani prostor za parkiranje) određuju posebnom odlukom koju donosi Gradsko vijeće.

Smatramo da će se uvođenjem ovog sustava naplate i kontrole parkiranja bitno doprinijeti popravljanju stanja u ovoj oblasti, kako u regulaciji prometa u mirovanju, tako i postizanjem financijskih efekata koji će omogućiti rad JP „MOSTAR PARKING“ ali i daljnja ulaganja kojima će se povećati kvantitet i kvalitet parkirališnih prostora, izgradnjom novih parkirališta, javnih garaža, te uređenjem postojećih javnih parkirališta.

**FINANCIJSKA SREDSTVA**

Za realizaciju ove Odluke potrebna su značajna financijska sredstva koja su velikim dijelom osigurana putem kreditnog zaduživanja, oprema je nabavljena, instalirana u dobroj mjeri i u ispravnom stanju. Svakako je potrebno izvršiti uređenje parking mjesta (obnavljanje horizontalne signalizacija i dodati gdje je potrebno nedostajuću vertikalnu signalizaciju). Završiti uređenje izvanuličnih zatvorenih parkinga i to kod zgrade Vlade FBiH ( dovršiti asfaltiranje, horizontalna signalizacija, rasvjeta i video nadzor, te sadnja drveća i instaliranje vodonatopnog sustava sve oko 120.000KM ), uređenje parkinga iza Kazališta (sustav naplate, asfaltiranje, signalizacija, drvored, vodonatapni sustav, rasvjeta i video nadzor sve oko 150.000KM).